鹿泉居士王覺民頗有杜子美不徹之惱和東坡憶梅韵箴其膏肓
作者：王之道
朝代：宋

paragraphs: 鹿泉居士身若槁，不慣看花夢顛倒。
桐廬有客燕新昬，妄託嬌癡重伊惱。
凍雲垂地雪欲落，斷雁呌群天尚早。
一枝何處寄春來，便覺寒窗自華好。
瓊瑶萬里眼界淨，咫尺前村莫輕掃。
留將青女伴孤芳，長向茅齋照衰老。
先生才思老不進，寤寐池塘見春草。
對花酌酒祝東君，煩把窮通問蒼昊。